《红梅引次韵壶中老人一笑》
明代·虞堪

罗浮山下春风来，嫣然一笑梅花开。东君底是爱颜色，玉容重著胭脂堆。

要令姑射朝天阙，丹砂炯映肌肤洁。天人自是实失惊，空谷何年见清绝。

又如二十飞琼春酒醒，绛纱笼玉尤分明。夭桃繁杏便粗俗，纷纷艳冶徒相争。

幽香不断流丹髓，三咽令人销鄙俚。莫言春半不耐寒，饱浥冰霜不知几。

吾生痛饮自得师，对花烂醉高阳池。朱颜顾我每如此，壶公壶公如何鬓成丝。

颠倒笑我为花杨酒卮。

作者简介：元末明初苏州府长洲人，字克用，一字胜伯。元末隐居不仕。家藏书甚富，手自编辑。好诗，工山水。洪武中为云南府学教授，卒官。有《希澹园诗集》。